# Casa-fàbrica Padrós-Romeu

La casa-fàbrica Padrós-Romeu era un conjunt d'edificis situats als carrers de Floridablanca 131-133 i Vilarroel, 18 del barri de Sant Antoni de l'Eixample de Barcelona, avui desapareguts.

## Història

A la dècada del 1840, Felip Padrós figurava com a perit associat a L'Espanya Industrial, i el 1849 era titular d'una fàbrica d'estampats de cotó al carrer de Vistalegre, 18 (actual 13), on s'empraven cilindres de fusta moguts a mà. Posteriorment, Padrós es va traslladar al carrer de les Carretes, 26 (vegeu fàbrica d'indianes de Jeroni Sala) i la fàbrica de Vistalegre va continuar amb Joaquim Gomà al capdavant: «Vista Alegre, 13. Estampados de D. Joaquín Gomá. Fábrica de estampados en indianas y semipanas. Madejas de seda, algodón, lana e hilo.»
El 1864, Padrós va demanar permís per a construir una casa-fàbrica de planta baixa, quatre pisos i una «quadra» a l'interior de la parcel·la J, illa 20 de l'Eixample, segons el projecte del mestre d'obres Josep Calçada. Aquell mateix any, hi va fer instal·lar una caldera de vapor de 8 CV, sota la direcció de l'enginyer industrial Joan Vigo. El 1874-1875, la fàbrica cotitzava 583 pessetes per un cilindre i dues tondoses, època en què fou adquirida per Francesc Romeu i Tort, que el 1877 hi va fer instal·lar una caldera de vapor de 50 CV. El 1888, va ampliar-la amb una «quadra» de planta baixa al xamfrà dels carrers de Floridablanca i Villarroel, projectada pel mestre d'obres Josep Marimon i Cot.
A la seva mort el 1891, la fàbrica fou heretada pel seu fill Francesc Romeu i Bonastre, i el 1895 era descrita així a la guia Barcelona en la mano de Josep Roca i Roca: «Romeu Bonastre, Francisco. Fábrica: Floridablanca, 147. [actual 133] Almacén: Junqueras, 16, y Trafalgar, 4 y 6. Esta grandiosa fábrica, fundada en 1851, se dedica con excelentes resultados al estampado de tejidos de algodón. Da ocupación á gran número de obreros, siendo su producción anual 5.800,000 metros lineales.»
El 1915, un grup de veïns va denunciar les molèsties causades pel fum de la xemeneia.
Finalment, cap al 1935 la casa-fàbrica fou enderrocada per a la construcció d'un nou edifici d’habitatges.

## Vegeu també

* Casa-fàbrica Lucena

## Referències

* 1 2 3 Tatjer, 2008, p. 300.
* ↑ Guía general de Barcelona, 1849, p. 391.
* ↑ Colección legislativa de España.. Madrid: Imprenta Nacional, 1856 (3er trimestre), p. 537.
* ↑ El Consultor. Nueva guía de Barcelona, 1857, p. 170, 318.
* ↑ Anuario del comercio y de la industria, de la magistratura y de la administracion, 1863, p. 136, 436, 567, 1077.
* ↑ «Planta d'una casa-fàbrica propietat de Felipe Padrós a l'Eixample». Gràfics 04087. AHCB, 05-03-1864.
* ↑ «Detall de la façana interior de la casa de Felip Padrós. Solar J, illa 20 de l'Eixample». Gràfics 04088. AHCB, 05-03-1864.
* ↑ «Façana de la casa de Felip Padrós». Gràfics 04089. AHCB, 05-03-1864.
* 1 2 «Francisco Romeu. Villarroel 30 (actual 18) i Floridablanca (131). Construir uns baixos destinats a fàbrica d'estampats. (Inclou expedients Eix-1778/1883 i 877/1864 de la Comissió Quarta)». Q127 Eixample 3336/1888. AMCB.
* ↑ «Francisco Romeu. Floridablanca 147. Instal·lar un generador de vapor de cinquanta cavalls de força, a la seva fàbrica d'estampats». Q127 Foment 8 G. AMCB.
* ↑ «FRANCISCO ROMEU TORT». geneanet. Joan Huguet.
* ↑ Anuario del comercio, de la industria, de la magistratura y de la administracion, 1904, p. 1305.
* ↑ Anuario-Riera, 1908, p. 919.
* ↑ Anuario industrial de Cataluña, 1916-1917, p. 140, 346.
* ↑ Garcia Fària, Pere. Plano detallado de la urbanización de Barcelona y de su alcantarillado (full 2). Fons del Centre Excursionista de Catalunya dipositat a l'Institut Cartogràfic de Catalunya, 1891.
* ↑ Roca i Roca, Josep. Barcelona en la mano. Guía de Barcelona y sus alrededores, 1895, p. 417.
* ↑ La Publicidad, 21-04-1915, p. 3.

## Bibliografia

* Tatjer Mir, Mercè «La indústria a l'Eixample de Barcelona: el sector de Sant Antoni, 1860-1874». Barcelona Quaderns d’Història, 14, 2008, pàg. 281-302.